13. ข้อมูลอื่นที่เกี่ยวข้อง

สรุปแผนฟื้นฟูกิจการของบริษัท

การฟื้นฟูกิจการของบริษัทมีเจ้าหนี้ที่ยื่นขอรับชำระหนี้ จำนวน 209 ราย มูลหนี้รวมประมาณ 15,000
ล้านบาท โดยแผนฟื้นฟูกิจการได้ แบ่งเจ้าหนี้ทั้งหมดออกเป็น 13 กลุ่ม ประกอบด้วย
เจ้าหนี้ที่มีประกัน 2 กลุ่ม และเจ้าหนี้ไม่มีประกัน 11 กลุ่ม โดยแผนฯ ระบุการชำระหนี้ ดังนี้

เจ้าหนี้มีประกันมี 2 กลุ่ม ได้แก่

เจ้าหนี้มีประกันกลุ่มที่ 1 : เจ้าหนี้มีประกันรายใหญ่

เจ้าหนี้มีประกันกลุ่มที่ 2 : เจ้าหนี้มีประกันรายย่อย

เจ้าหนี้ไม่มีประกันมี 11 กลุ่ม ได้แก่

เจ้าหนี้กลุ่มที่ 3 : เจ้าหนี้สถาบันการเงินไม่มีประกัน

เจ้าหนี้กลุ่มที่ 4 : เจ้าหนี้เงินกู้ยืมบุคคลภายนอกและเจ้าหนี้ผู้จำนองซึ่งเป็นบุคคลภายนอก

เจ้าหนี้กลุ่มที่ 5 : เจ้าหนี้ผู้จำนองซึ่งเป็นบริษัทในเครือของคันทรี่

เจ้าหนี้กลุ่มที่ 6 : เจ้าหนี้การค้า

เจ้าหนี้กลุ่มที่ 7 : เจ้าหนี้ค่าภาษีอากร

เจ้าหนี้กลุ่มที่ 8 : เจ้าหนี้ค่าสาธารณูปโภค

เจ้าหนี้กลุ่มที่ 9 : เจ้าหนี้ตลาดหลักทรัพย์แห่งประเทศไทยและบริษัท ศูนย์รับฝากหลักทรัพย์
(ประเทศไทย) จำกัด

เจ้าหนี้กลุ่มที่ 10 : เจ้าหนี้ลูกจ้าง/พนักงาน

เจ้าหนี้กลุ่มที่ 11 : เจ้าหนี้นิติบุคคลอาคารชุด

เจ้าหนี้กลุ่มที่ 12 : เจ้าหนี้ตามสัญญาซื้อขายอสังหาริมทรัพย์

เจ้าหนี้กลุ่มที่ 13 : เจ้าหนี้ค่าใช่จ่ายในการฟื้นฟูกิจการ

การจ่ายชำระหนี้ให้แก่เจ้าหนี้มีประกัน
โดยบริษัทจะโอนทรัพย์ที่เป็นหลักประกันชำระหนี้ให้แก่เจ้าหนี้กลุ่มที่ 1 และ 2 ภายใน 90
วันนับจากวันที่ศาลมีคำสั่งเห็นชอบด้วยแผนฟื้นฟูกิจการ เช่น โครงการคันทรี่ วิลเลจ สุวินทวงศ์
(บางส่วน), โครงการคันทรี่ มารีน่า ซิตี้. ที่ดินเปล่า ทั้งในกรุงเทพฯ และในต่างจังหวัด
นอกจากนี้ บริษัทจะดำเนินการขายโครงการคันทรี่ คอมเพล็กซ์
เพื่อนำเงินมาชำระคืนแก่เจ้าหนี้มีประกันกลุ่ม ที่ 1 ต่อไป
และหนี้มีประกันที่คงไว้บางส่วนจะได้รับชำระคืนจากกระแสเงินรับจากการพัฒนาโครงการที่บริษัทจะดำเนินการต่อได้แก่
โครงการ คันทรี่ วิลเลจ เทพารักษ์ และสุวินทวงศ์ (บางส่วน) ทั้งนี้
บริษัทจะทยอยชำระหนี้คืนจำนวนดังกล่าวภายในระยะเวลา 6 ปี
นับจากวันที่ศาลมีคำสั่งชอบด้วยแผนฯ โดยคิดดอกเบี้ยในอัตราร้อยละ 3.5 ต่อปี

สำหรับหนี้มีประกันส่วนที่เหลือจากการโอนทรัพย์ชำระหนี้และชำระคืนจากกระแสเงินสดรับของโครงการดังกล่าวข้างต้น
รวมถึงเจ้าหนี้ไม่มีประกันทั้ง 11 กลุ่ม
จะได้รับชำระหนี้จากกระแสเงินสดส่วนเกินจากโครงการของบริษัท
และจะได้รับการชำระหนี้โดยการแปลงหนี้เป็นหุ้นสามัญของบริษัทในอัตราหุ้นละ 10 บาท
สำหรับเงินต้นส่วนที่เหลือจะตั้งพักไว้และเจ้าหนี้ตกลงปลดหนี้ให้เมื่อบริษัทสามารถดำเนินการได้ตามเงื่อนไขที่ระบุไว้ในแผนฯ
เป็นผลสำเร็จ

เจ้าหนี้ทุกกลุ่มทุกราย ยกเว้นกลุ่มที่ 7 และ 10 จะตกลงปลดหนี้ดอกเบี้ยค้างชำระทั้งจำนวน
เมื่อบริษัทและผู้จำนองสามารถโอนทรัพย์หลักประกันชำระหนี้ให้แก่เจ้าหนี้กลุ่มที่ 1 และ 2 แล้วเสร็จ
และสามารถนำกระแสเงินสดรับจากโครงการคันทรี่ คอมเพล็กซ์ มาชำระคืนแก่ เจ้าหนี้กลุ่มที่ 1 ได้
และเจ้าหนี้ทุกกลุ่มทุกราย ยกเว้นกลุ่มที่ 7 ตกลงสละสิทธิ์ในการคิดดอกเบี้ยตามสัญญาเดิม
นับตั้งแต่วันที่ศาลมีคำสั่งเห็นชอบด้วยแผนฟื้นฟูกิจการ ทั้งนี้
หลังจากที่ศาลล้มละลายกลางเห็นชอบกับแผนฟื้นฟูกิจการในวันที่ 20 พฤษภาคม 2545 บริษัท
พร็อพเพอร์ตี้ แพลนเนอร์ จำกัด
ในฐานะผู้บริหารแผนจะเป็นผู้มีอำนาจในการบริหารจัดการบริษัทให้เป็นไปตามที่กำหนดตามแผนฟื้นฟูกิจการ
โดยระยะเวลาการดำเนินการ ตามแผนฟื้นฟูกิจการนี้จะสิ้นสุดเมื่อครบกำหนดระยะเวลา 5 ปี
นับตั้งแต่วันที่ผู้บริหารแผนรับทราบคำสั่งเห็นชอบด้วยแผนของศาล
ซึ่งผู้บริหารแผนสามารถขยายระยะเวลาตามแผนได้อีก 2 ปี
โดยต้องได้รับความเห็นชอบจากศาลล้มละลายกลาง

เมื่อวันที่ 29 มีนาคม 2547 ศาลล้มละลายกลางมีคำสั่งเห็นชอบด้วยแผนฉบับที่แก้ไขวันที่ 26
ธันวาคม 2546 และวันที่ 19 มกราคม 2547 โดยสรุปสาระสำคัญในประเด็นที่มีการแก้ไขแผนฯ
ได้ดังนี้

1.  แก้ไขยอดหนี้ที่ต้องชำระให้เจ้าหนี้กลุ่มที่ 1 จากโครงการคันทรี่วิลเลจเทพารักษ์
    จากเดิมตกลงชำระหนี้เงินต้นจำนวน 247.2 ล้านบาทเป็นจำนวน 229 ล้านบาท ทั้งนี้
    ยอดหนี้ที่ต้องชำระ จำนวน 206 ล้านบาท ให้คิดดอกเบี้ยในอัตราร้อยละ 3.5 ต่อปี
    นับแต่วันที่ศาลมีคำสั่งเห็นชอบด้วยคำร้องแก้ไขแผนฟื้นฟูกิจการ

2.  แก้ไขแผนฟื้นฟูกิจการจากการประมูลขายโครงการคันทรี่คอมเพล็กซ์ เป็นบริษัทฯ
    เป็นผู้ดำเนินการขายโครงการคันทรี่คอมเพล็กซ์

3.  การปรับลดหนี้และการเลือกผู้ตรวจสอบบัญชี
    การปรับลดหนี้เปลี่ยนจากการขออนุมัติจากเจ้าหนี้ทุกราย เป็นเมื่อปฏิบัติตามเงื่อนไขในแผนฯ
    ก็สามารถปรับลดหนี้ได้ทันทีและแก้ไขแผนจากผู้สอบบัญชีที่ได้รับความเห็นชอบจากเจ้าหนี้กลุ่มที่ 1
    เป็นผู้สอบบัญชีที่ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์แห่งประเทศไทย

4.  การปลดหนี้ดอกเบี้ยค้างชำระ
    เมื่อบริษัทและผู้จำนองได้โอนทรัพย์หลักประกันเพื่อชำระหนี้ให้แก่เจ้าหนี้มีประกันกลุ่มที่ 1
    และกลุ่มที่ 2 แล้วเสร็จ
    และได้รับชำระจากกระแสเงินสดของโครงการคันทรี่คอมเพล็กซ์ของบริษัท จำนวน 370.56
    ล้านบาท เจ้าหนี้ทุกกลุ่มทุกราย (ยกเว้นเจ้าหนี้กลุ่มที่ 7 และ 10)
    ตกลงปลดหนี้ดอกเบี้ยค้างชำระซึ่งเกิดขึ้นนับแต่วันที่เจ้าหนี้แต่ละรายมีสิทธิคิดดอกเบี้ยตามสิทธิที่มีอยู่เดิมจนถึงวันที่ศาลมีคำสั่งเห็นชอบด้วยแผนฟื้นฟูกิจการ

ความคืบหน้าในการดำเนินการตามแผนฟื้นฟูกิจการ

1.  การโอนทรัพย์ชำระหนี้

ในปี 2547 บริษัทได้ดำเนินการโอนทรัพย์หลักประกันเพิ่มเติมเพื่อชำระหนี้แก่เจ้าหนี้กลุ่มที่ 1
ตามแผนฟื้นฟูกิจการ ดังนี้

1.  วันที่ 8 มกราคม 2547 ได้โอนทรัพย์หลักประกันบางส่วน คือ ที่ดินกรรมสิทธิ์ของบริษัท วิลล่า
    โฮลดิ้ง จำกัด (เจ้าหนี้กลุ่มที่ 4)

2.  วันที่ 20 มกราคม 2547 ได้โอนทรัพย์หลักประกัน คือ โครงการรอยัลบีช คอนโดมิเนียม
    ซึ่งเป็นกรรมสิทธิ์ของบริษัท รอยัลบีช คอนโดมิเนียม จำกัด

3.  วันที่ 30 มกราคม 2547 และวันที่ 28 เมษายน 2547
    บริษัทได้โอนทรัพย์หลักประกันที่เป็นกรรมสิทธิ์ของบริษัทให้แก่เจ้าหนี้กลุ่มที่ 1

ปัจจุบัน บริษัทได้โอนทรัพย์หลักประกันชำระหนี้ตามแผนฟื้นฟูกิจการครบถ้วนแล้วเมื่อวันที่ 28 เมษายน
2547 และได้รับการปลดหนี้ดอกเบี้ยค้างจ่ายจากเจ้าหนี้กลุ่มที่ 1 ตามแผนฟื้นฟู จำนวน 6,017.74
ล้านบาท และได้รับการปลดหนี้ดอกเบี้ยค้างจ่ายจากเจ้าหนี้กลุ่มที่ 5 ซึ่งเป็นบริษัทย่อย จำนวน
26.67 ล้านบาท รวมเป็นจำนวนเงินทั้งสิ้น 6,044.41 ล้านบาท

2 การชำระหนี้จากกระแสเงินสดของโครงการคันทรี่ คอมเพล็กซ์ โครงการคันทรี่ วิลเลจ
เทพารักษ์ และโครงการคันทรี่ วิลเลจ สุวินทวงศ์(บางส่วน)

1.  วันที่ 30 เมษายน 2547 บริษัทได้ชำระหนี้ให้แก่เจ้าหนี้กลุ่มที่ 1 สำหรับโครงการคันทรี่
    คอมเพล็กซ์ และโครงการคันทรี่ วิลเลจ สุวินทวงศ์

2.  วันที่ 27 กรกฎาคม 2547 บริษัทได้ชำระหนี้ให้แก่เจ้าหนี้กลุ่มที่ 1 สำหรับโครงการคันทรี่
    วิลเลจ เทพารักษ์

  3. การแปลงหนี้เป็นทุน

เมื่อวันที่ 14 มิถุนายน 2545 ศาลล้มละลายกลางมีคำสั่งอนุญาตตามแผนฟื้นฟูกิจการของบริษัท
โดยให้ดำเนินการลดทุนจดทะเบียนของบริษัทจากเดิม 1,500 ล้านบาท เหลือ 1.2125 ล้านบาท
โดยการยกเลิกหุ้นสามัญที่ไม่ได้นำออกจำหน่าย จำนวน 28.75 ล้านหุ้น
และลดจำนวนหุ้นสามัญที่เรียกชำระแล้วจากเดิม 121,250,000 หุ้น เหลือ 121,250 หุ้น
มูลค่าที่ตราไว้หุ้นละ 10 บาท โดยให้บริษัท พร๊อพเพอร์ตี้ แพลนเนอร์ จำกัด
ผู้บริหารแผนนำทุนที่ลดลงจำนวน 1,211,287,500 บาท ไปลดผลขาดทุนสะสม
จากนั้นให้ดำเนินการเพิ่มทุนจดทะเบียนเป็น 10,000 ล้านบาท แบ่งเป็น 1,000 ล้านหุ้น
มูลค่าหุ้นละ 10
บาทเพื่อรองรับการชำระหนี้แก่เจ้าหนี้ด้วยวิธีแปลงหนี้เป็นทุนหุ้นสามัญและจ่ายผลตอบแทนแก่ผู้บริหารแผน
รวมเป็นจำนวน 9,998.79 ล้านบาท บริษัทได้จดทะเบียนกับกระทรวงพาณิชย์เมื่อวันที่ 25 กันยายน
2545

บริษัทได้ดำเนินการแปลงหนี้เป็นทุนในวันที่ 8 เมษายน 2546 จำนวน 645,107,869 หุ้น
มูลค่าหุ้นละ 10 บาท เป็นจำนวนเงิน 6,451,078,690 บาท และต่อมาวันที่ 22 เมษายน 2546
ได้แปลงหนี้เป็นทุนเพิ่ม จำนวน 1,857 หุ้น มูลค่าหุ้นละ 10 บาท เป็นจำนวนเงิน 18,750 บาท
รวมแปลงหนี้เป็นทุนทั้งสิ้นจำนวน 645,109,726 หุ้น เป็นจำนวนเงิน 6,451,097,260 บาท
โดยจัดสรรให้แก่เจ้าหนี้กลุ่มที่ 1,2,3,4,5,6 และ 12 ตาม แผนฟื้นฟูกิจการ

ในปี 2546 บริษัทได้บันทึกบัญชีพักจากการแปลงหนี้เป็นทุนล่วงหน้า จำนวน 5,191,628 หุ้น
มีมูลค่าหุ้นละ 10 บาท รวมเป็นจำนวน 51,916,280.00 บาทให้แก่นิติบุคคลรายหนึ่ง
(ซึ่งจัดเป็นเจ้าหนี้กลุ่มที่ 4 ตามแผนฟื้นฟูกิจการ)
เพื่อรองรับการชำระหนี้ด้วยหุ้นสามัญให้แก่เจ้าหนี้รายนี้เมื่อเจ้าหนี้รายนี้ได้โอนทรัพย์สินชำระหนี้ให้แก่เจ้าหนี้กลุ่มที่
1 ของบริษัทตามที่ระบุไว้ในแผนฟื้นฟูกิจการ ซึ่งในปี 2547 เจ้าหนี้รายดังกล่าว
ได้โอนทรัพย์สินชำระหนี้ตามที่ระบุไว้ในแผนเรียบร้อยแล้ว
แต่ทางบริษัทจึงยังมิได้ส่งมอบใบหุ้นให้แก่เจ้าหนี้ดังกล่าวเนื่องจากบริษัทได้ทดรองจ่ายเงินค่าหลักทรัพย์ให้แก่เจ้าหนี้รายนี้
ซึ่งทางบริษัทจะส่งมอบใบหุ้นเมื่อเจ้าหนี้ดังกล่าวชำระคืนเงินทดรองจ่ายแก่บริษัท

บัญชีพักจากการปรับปรุงภาระหนี้ตามคำสั่งเจ้าพนักงานพิทักษ์ทรัพย์ จำนวน 45.40 ล้านบาท
เกิดจากเจ้าพนักงานพิทักษ์ทรัพย์ได้มีคำสั่งลดยอดภาระหนี้ตามคำขอรับชำระหนี้ของเจ้าหนี้ในกลุ่มที่ 6
จำนวน 2 ราย จาก 100.79 ล้านบาท เหลือจำนวน 46.56 ล้านบาท
ซึ่งในจำนวนนี้ต้องปรับปรุงส่วนที่ตั้งพักเพื่อชำระหนี้เป็นกระแสเงินสด จำนวน 0.82
ล้านบาทและส่วนที่ตั้งพักไว้เพื่อรอการปลดหนี้ จำนวน 8.01 ล้านบาท
ปัจจุบันทางบริษัทยังมิได้นำไปจดทะเบียนลดทุนกับกระทรวงพาณิชย์
จึงแสดงหุ้นดังกล่าวไว้ในบัญชีพักจากการปรับปรุงภาระหนี้ตามคำสั่งเจ้าพนักงานพิทักษ์ทรัพย์

บัญชีพักรอการแปลงหนี้เป็นทุน จำนวน 81.18 ล้านบาท
เกิดจากแผนฟื้นฟูกิจการได้กำหนดให้ผู้จำนองตีโอนทรัพย์ชำระหนี้ให้แก่เจ้าหนี้กลุ่มที่ 1 ของบริษัท
ซึ่งในปี 2547 เจ้าหนี้ดังกล่าวได้โอนทรัพย์ให้แก่เจ้าหนี้กลุ่มที่ 1 ตามแผนฟื้นฟูกิจการครบถ้วนแล้ว
(แสดงในบัญชีเจ้าหนี้ค่าหลักทรัพย์ค้ำประกัน-บริษัทย่อย ตามหมายเหตุ 7)
ซึ่งเจ้าหนี้ดังกล่าวจะได้รับชำระหนี้เช่นเดียวกับเจ้าหนี้กลุ่มที่ 4 กล่าวคือ
จะได้รับชำระหนี้เป็นกระแสเงินสด จำนวน 1.45 ล้านบาทและส่วนที่ตั้งพักไว้เพื่อรอการปลดหนี้
จำนวน 14.33 ล้านบาท ส่วนที่เหลือชำระเป็นหุ้นสามัญเพิ่มทุนจำนวน 81.18
ล้านบาทซึ่งปัจจุบันบริษัทได้เพิ่มทุนจดทะเบียนเพื่อรองรับการชำระหนี้ดังกล่าวแล้ว(รายละเอียดเกี่ยวกับการเปลี่ยนแปลงทุนของบริษัทระบุไว้ในหัวข้อโครงสร้างเงินทุน)

4. การรับรู้กำไรจากการปลดหนี้ตามแผนฟื้นฟูกิจการ

เมื่อวันที่ 30 เมษายน 2547 บริษัทได้ดำเนินการตามแผนฯ
จนครบถ้วนในเงื่อนไขของการปลดหนี้ดอกเบี้ย
ดังนั้นบริษัทจึงบันทึกรับรู้กำไรจากการปลดหนี้ดอกเบี้ยจำนวน 6,044.40 ล้านบาท
และบริษัทได้รับการปรับลดเงินต้นจากเจ้าหนี้กลุ่มที่ 12
ส่วนที่ตกลงรับชำระหนี้โดยการใช้สิทธิเลือกรับซื้อยูนิตในโครงการของบริษัท
ทั้งนี้ได้รับการปลดหนี้เงินต้นอัตราร้อยละ 40 เป็นจำนวน 11.65 ล้านบาท
และให้เจ้าหนี้มีสิทธิใช้เงินส่วนที่เหลืออีกอัตราร้อยละ 60
เป็นเงินมัดจำการซื้อยูนิตในโครงการของบริษัท

เมื่อวันที่ 27 สิงหาคม 2547 บริษัทได้ชำระหนี้ให้แก่เจ้าหนี้กลุ่มที่ 1 ครบถ้วนตามแผนฯ แล้ว
เจ้าหนี้กลุ่มที่ 1 จึงปลดหนี้เงินต้นที่ตั้งพักไว้รอปลดหนี้ให้แก่บริษัทจำนวน 1,054.97 ล้านบาท
รวมกำไรจากการปลดหนี้เงินต้น 1,066.62 ล้านบาท

การดำรงสถานะเป็นบริษัทจดทะเบียน

เมื่อวันที่ 26 ธันวาคม 2546 คณะกรรมการตลาดหลักทรัพย์แห่งประเทศไทย
อาศัยอำนาจตามความในมาตรา 171 (4) แห่งพระราชบัญญัติ หลักทรัพย์และตลาดหลักทรัพย์ พ
.ศ. 2535 มีมติให้เพิกถอนหลักทรัพย์ของบริษัท
ส่งผลให้หลักทรัพย์ของบริษัทสิ้นสภาพจากการเป็นหลักทรัพย์จดทะเบียนตั้งแต่วันดังกล่าวเป็นต้นไป
เมื่อวันที่ 9 มกราคม 2547 บริษัทได้ยื่นหนังสือขออุทธรณ์ต่อคณะกรรมการดังกล่าว ในวันที่ 1
มีนาคม 2547 คณะกรรมการได้พิจารณาแล้วมีมติผ่อนปรนคำสั่งเพิกถอนหลักทรัพย์ให้แก่ บริษัท คันทรี่
(ประเทศไทย) จำกัด (มหาชน) โดยให้ยังคงสภาพเป็นบริษัทจดทะเบียนไปก่อน
และให้บริษัทต้องปฏิบัติตามแผนฟื้นฟูกิจการเพื่อให้ส่วนของผู้ถือหุ้นเป็นบวก
และให้ซื้อทรัพย์สินในส่วนที่จะนำกลับมาดำเนินการมาดำเนินการเป็นธุรกิจหลักภายใน 180 วัน
รวมทั้งให้บริษัทพิจารณาจัดสรรหุ้นจำนวนหนึ่งให้ผู้ถือหุ้นเดิมก่อนการลดทุนและปรับโครงสร้างหนี้

เมื่อวันที่ 18 สิงหาคม 2547 บริษัทย่อยรายใหม่ได้ดำเนินการซื้อที่ดินที่สุวินทวงศ์คืนจากเจ้าหนี้กลุ่มที่
1 แล้ว และ เมื่อวันที่ 27 สิงหาคม 2547 บริษัทได้ปฏิบัติตาม
แผนฟื้นฟูกิจการจนส่วนของผู้ถือหุ้นของบริษัทเป็นบวกแล้ว
ในส่วนของการพิจารณาจัดสรรหุ้นให้แก่ผู้ถือหุ้นเดิมที่ได้รับความเสียหายจากการลดทุนก่อนการแปลงหนี้เป็นทุนให้แก่เจ้าหนี้นั้น
บริษัทได้ดำเนินการแก้ไขแผนฟื้นฟูกิจการเพื่อให้สามารถดำเนินการดังกล่าวได้
ซึ่งปัจจุบันเจ้าหนี้มีมติยอมรับคำร้องขอแก้ไขแผนฟื้นฟูกิจการแล้ว
อยู่ระหว่างกระบวนการพิจารณาของศาลล้มละลายกลาง

บุคคลอ้างอิง

+-----------------------+----------------------------------------------+
| นายทะเบียนหลักทรัพย์      | บริษัทศูนย์รับฝากหลักทรัพย์ (ประเทศไทย) จำกัด         |
|                       |                                              |
|                       | 62 อาคารตลาดหลักทรัพย์แห่งประเทศไทย              |
|                       |                                              |
|                       | ชั้น 4, 7 ถนนรัชดาภิเษก แขวงคลองเตย เขตคลองเตย   |
|                       | กรุงเทพฯ 10110                                |
|                       |                                              |
|                       | โทรศัพท์ 0-2229-2945 โทรสาร 0-2359-1257,61     |
+-----------------------+----------------------------------------------+
| ผู้สอบบัญชี               | บริษัท จำรัส ซีพีเอ จำกัด                          |
|                       |                                              |
|                       | 146/52-53 ถนนสุโขทัย เขตดุสิต                    |
|                       |                                              |
|                       | กรุงเทพฯ 10300                                |
|                       |                                              |
|                       | โทรศัพท์ 0-2241-3997-9 โทรสาร 0-2243-5891      |
|                       |                                              |
|                       | ผู้สอบบัญชี นายจำรัส ปิงคลาศัย เลขทะเบียน 1470       |
+-----------------------+----------------------------------------------+
| ผู้บริหารแผน             | บริษัท พร๊อพเพอร์ตี้ แพลนเนอร์ จำกัด                 |
|                       |                                              |
|                       | 170/23 ชั้น 9 อาคารโอเชี่ยนทาวเวอร์ 1             |
|                       | ถนนรัชดาภิเษกตัดใหม่                             |
|                       |                                              |
|                       | เขตคลองเตย กรุงเทพฯ 10110                     |
|                       |                                              |
|                       | โทรศัพท์ 0-2261-3058 โทรสาร 0-2261-3059        |
+-----------------------+----------------------------------------------+